钦定古今图书集成/理学汇编/文学典/第050卷 > 杜审言〈易简〉
## 钦定古今图书集成/理学汇编/文学典/第050卷 > 杜审言〈易简〉

按《唐书文艺传》：“杜审言，字必简，襄州襄阳人，晋征南
将军预远裔。擢进士，为隰城尉。恃才高，以傲世见疾。
苏味道为天官侍郎，审言集判出，谓人曰：‘味道必死’。
人惊问故，答曰：‘彼见吾判，且羞死’。又尝语人曰：‘吾文
章当得屈宋作衙官，吾笔当得王羲之北面’。其矜诞
类此。累迁洛阳丞，坐事贬吉州司户参军，司马周季”
重、司户郭若讷构其罪系狱，将杀之。季重等酒酣，审
言子并年十三，裦刃刺季重于坐，左右杀并。季重将
死，曰：“审言有孝子，吾不知若讷，故误我。”审言免官还
东都，苏颋伤并孝烈，志其墓，刘允济祭以文后。武后
召审言，将用之，问曰：“卿喜否？”审言蹈舞谢。后令赋《欢
喜诗》，叹重其文。授著作佐郎，迁膳部员外郎。神龙初，
坐交通张易之，流峰州。入为国子监主簿、修文馆直
学士，卒。大学士李峤等奏请加赠，诏赠著作郎。初，审
言病甚，宋之问：“武平一等省候何如？”答曰：“甚为造化，
小儿相苦，尚何言！然吾在，久压公等，今且死，固大慰，
但恨不见替人”云。少与李峤、崔融、苏味道为文章四
友，世号崔、李、苏、杜。融之亡，审言为《服缌》云。

从祖兄易简，九岁能属文，长博学，为岑文本所器。擢
进士，补渭南尉。咸亨初，历殿中侍御史。尝道遇吏部尚书李敬元，不避，敬元恨，召为考功员外郎屈之。而
侍郎裴行俭与敬元不平，故易简上书言敬元罪，敬
元曰：“襄阳儿轻薄乃尔。”因奏易简险躁，高宗怒，贬开
州司马。审言生子闲，闲生甫。

按《旧唐书文苑传》，“易简，周硖州刺史叔毘曾孙也。善
著述，撰《御史台杂注》五卷，文集二十卷，行于代。”